ธปท.จับตาหนี้รีไฟแนนซ์ปูด
ธปท.เผยหนี้เสียส่วนใหญ่ในไตรมาส 2 ปีนี้ โป่งขึ้นจากหนี้ที่ปรับโครงสร้างหนี้แล้วกลับมาเสียใหม่มากที่สุด 1.64 หมื่นล้านบาท ส่งผลให้เอ็นพีแอลรวมทั้งระบบเพิ่มขึ้นจาก 2.64% เป็น 2.72%
20 ก.ย. 2559

ธปท.เผยหนี้เสียส่วนใหญ่ในไตรมาส 2 ปีนี้ โป่งขึ้นจากหนี้ที่ปรับโครงสร้างหนี้แล้วกลับมาเสียใหม่มากที่สุด 1.64 หมื่นล้านบาท ส่งผลให้เอ็นพีแอลรวมทั้งระบบเพิ่มขึ้นจาก 2.64% เป็น 2.72%
ธนาคารแห่งประเทศไทย (ธปท.) รายงานสาเหตุการปรับเพิ่มขึ้นของหนี้ที่ไม่ก่อให้เกิดรายได้ (เอ็นพีแอล) ที่ยังไม่ได้กันสำรอง (Gross NPLs) ของธนาคารพาณิชย์ที่จดทะเบียนในประเทศและสาขาธนาคารพาณิชย์ต่างประเทศในไตรมาส 2 ปีนี้ เทียบกับไตรมาสก่อนหน้า พบว่าเอ็นพีแอลโดยรวมอยู่ที่ 6.51 หมื่นล้านบาท ลดลงจากไตรมาสก่อนหน้า 1,726 ล้านบาท หรือ 2.58%
ทั้งนี้ หากแยกการเพิ่มขึ้นของเอ็นพีแอลตามสาเหตุแล้ว จะพบว่าสาเหตุที่เอ็นพีแอลเพิ่มขึ้นมาจากหนี้ที่เคยปรับโครงสร้างหนี้ไปแล้วกลับมาเสียอีก (หนี้รีไฟแนนซ์) เป็นสำคัญ ซึ่งสาเหตุการเพิ่มขึ้นของหนี้เอ็นพีแอลมี 3 สาเหตุ คือ เอ็นพีแอลที่เพิ่มจากหนี้ที่ปรับโครงสร้างหนี้ไปแล้วกลับมาเป็นหนี้เสียอีกเพิ่มขึ้นถึง 1,520 ล้านบาท หรือ 10.22% จากไตรมาสแรก 1.49 หมื่นล้านบาท เพิ่มเป็น 1.64 หมื่นล้านบาท ในไตรมาส 2 โดยหนี้ส่วนใหญ่เป็นหนี้ของธนาคารพาณิชย์ที่จดทะเบียนในประเทศ
นอกจากนี้ หนี้เอ็นพีแอลที่เกิดจากลูกหนี้รายใหม่ กลับพบว่าเป็นหนี้เสียลดลง 2,413 ล้านบาท หรือ 5.1% จาก 4.73 หมื่นล้านบาท ในไตรมาสแรก ลดเหลือ 4.5 หมื่นล้านบาท ในไตรมาส 2 และหนี้เอ็นพีแอลในกรณีอื่นๆ ยังลดลงอีก 834 ล้านบาท หรือ 18% จาก 4,639 ล้านบาท ในไตรมาสแรกลดเหลือ 3,805 ล้านบาท ในไตรมาส 2
อย่างไรก็ดี หากพิจารณาปริมาณเอ็นพีแอลที่เพิ่มขึ้น 6.51 หมื่นล้านบาท หักลบกับปริมาณเอ็นพีแอลที่ลดลงรวม 3.65 หมื่นล้านบาท จากการปรับโครงสร้างหนี้ ลดจากกรณีอื่นๆ เช่น การรับชำระหนี้ การตัดหนี้สูญของหนี้ที่หมดสิทธิเรียกร้อง และการขายหนี้ออกไป เป็นต้น ส่งผลให้เอ็นพีแอลรวมทั้งระบบเพิ่มขึ้น 2.86 หมื่นล้านบาท ทำให้หนี้เอ็นพีแอลต่อสินเชื่อรวมปรับขึ้นเล็กน้อย จาก 2.64% ของสินเชื่อรวม เพิ่มเป็น 2.72% ของสินเชื่อรวม
ด้าน นางทองอุไร ลิ้มปิติ รองผู้ว่าการด้านเสถียรภาพสถาบันการเงิน ธปท. กล่าวว่า ยอมรับว่าหนี้ที่มีการปรับโครงสร้างหนี้ไปแล้วกลับมาเสียใหม่มีมากขึ้น ทำให้ ธปท.ต้องจับตาดูแลหนี้เสียจากส่วนนี้มากเป็นพิเศษ
อย่างไรก็ดี หนี้เสียโดยรวมถึงจะเพิ่มขึ้นแต่ยังไม่ได้เพิ่มในอัตราที่สูงจนน่ากังวลมาก ส่วนหนึ่งเพราะธนาคารมีการดูแลลูกหนี้อย่างใกล้ชิดมากขึ้น บวกกับการกันสำรองหนี้ก็สูงกว่าเกณฑ์ จึงเชื่อว่าปัญหาหนี้เสียจะไม่ส่งผลต่อเสถียรภาพระบบสถาบันการเงิน
ก่อนหน้านี้ บริษัท ฟิทช์ เรทติ้งส์ (ประเทศไทย) แสดงความเป็นห่วงหนี้ที่ได้รับการปรับโครงสร้างไปแล้ว จะหวนกลับมาเป็นปัญหาหนี้ที่ไม่ก่อให้เกิดรายได้ (เอ็นพีแอล) รอบใหม่ ภายใต้ภาวะเศรษฐกิจที่ซบเซา แต่ฐานะที่แข็งแกร่งและการดำรงเงินกองทุนต่อสินทรัพย์เสี่ยงในระดับที่สูง ทำให้กลุ่มธนาคารพาณิชย์ไทยไม่น่ากังวล